Diari Oficial de la Generalitat Valenciana


Sumari del DOGV 9959, del 17-10-2024 (2024/10450)

DECRET 152/2024, de 15 d’octubre, del Consell, d’aprovació de les bases reguladores i de concessió directa d’ajudes urgents per al manteniment dels gastos de contractació del personal investigador afectat pel conflicte d’Ucraïna, acollit en centres d’investigació de la Comunitat Valenciana i en universitats públiques valencianes, des de l’1 de juliol de 2024 fins al 31 de desembre de 2024.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/10/15/152/dof/vci/html**

### Dades del document

Número de DOGV
:   9959

Data del DOGV
:   17-10-2024

Secció del DOGV
:   I. DISPOSICIONS GENERALS

Número del document
:   2024/10107

CVE
:   KGLM-F-2037-52146

Data del document
:   15-10-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Decret

Descriptors 

:   * ajuda pública
    * centre d'investigació
    * universitat
    * personal d'investigació

La invasió militar de Rússia contra Ucraïna en 2022 va generar una situació d’emergència humanitària que va suposar que a Ucraïna milers de famílies hagen hagut d’abandonar la seua llar per a continuar amb vida.

Davant d’esta situació excepcional i transitòria, el Consell va mobilitzar recursos i actuacions, de manera urgent, per a facilitar, entre altres qüestions, l’acolliment de personal investigador en centres d’investigació de la Comunitat Valenciana i en universitats públiques valencianes, donant suport a este efecte a la seua contractació des del moment de la invasió fins al fins al 30 de novembre de 2023. En concret a través del Decret 124/2022, de 23 de setembre, del Consell, d’aprovació de les bases reguladores i de concessió directa d’ajudes urgents per a l’acolliment de personal investigador i estudiantat d’educació superior afectat pel conflicte d’Ucraïna, en centres d’investigació de la Comunitat Valenciana i en universitats públiques valencianes i en centres superiors d’ensenyaments artístics de titularitat de la Generalitat, respectivament (DOGV 9437, 28.09.2022).

Lamentablement, esta situació, lluny de ser provisional, ha persistit després del 30 de setembre de 2023, i la Generalitat, mitjançant el Decret 191/2023, de 25 d’octubre, del Consell (DOGV 9714, 30.10.2023), va aprovar les bases reguladores i de concessió directa d’ajudes urgents per al manteniment dels gastos de contractació del personal investigador, afectat pel conflicte d’Ucraïna, acollit en centres d’investigació de la Comunitat Valenciana i en universitats públiques valencianes (DOGV 9714, 30.10.2023), fins al 30 de juny de 2024.

Desafortunadament, encara persistixen les circumstàncies que van motivar el suport a la contractació de personal afectat per la guerra d’Ucraïna a través del Decret 124/2022, de 23 de setembre, i del Decret 191/2023, de 25 d’octubre. D’altra banda, s’ha constatat un bon nivell d’adaptació i un excel·lent acompliment de la seua labor investigadora per part d’este personal, per la qual cosa la Generalitat no pot interrompre abruptament el suport a este tipus d’acolliment.

La continuïtat del treball dels investigadors ucraïnesos, que van ser acollits mitjançant les ajudes atorgades per a la seua contractació en anteriors decrets de concessió d’ajudes, justifica la dificultat de realitzar una convocatòria pública, ja que podria interrompre la labor científica en curs i afectar negativament l’interés públic.

L’Estatut d’Autonomia de la Comunitat Valenciana, en l’article 63.2, disposa que els poders públics valencians vetlaran per fomentar la pau, la solidaritat, la tolerància i el respecte dels drets humans i la cooperació al desenrotllament; i que, per a això, establiran programes i acords amb els agents socials i les institucions públiques i privades per a garantir l’efectivitat i eficàcia d’estes polítiques a la Comunitat Valenciana i a l’exterior.

L’article 168.1.C de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, preveu, amb caràcter excepcional, el procediment per a la concessió directa de subvencions quan hi haja raons d’interés públic, social o econòmic o humanitari, o d’altres degudament justificades que dificulten la seua convocatòria pública.

Per tot això, en virtut del que disposa l’article 28.c de la Llei 5/1983, de 30 de desembre, del Consell, i a proposta del conseller d’Educació, Cultura, Universitats i Ocupació, amb la deliberació prèvia del Consell en la reunió de 15 d’octubre de 2024,

DECRETE

*Primer. Objecte*

L’objecte d’este decret és regular la concessió directa de subvencions de caràcter excepcional destinades a les persones beneficiàries que figuren en l’annex com a entitats que han acollit i contractat, a l’empara del Decret 124/2022, de 23 de setembre, del Consell, i del Decret 191/2023, de 25 d’octubre, del Consell, personal investigador afectat pel conflicte d’Ucraïna.

*Segon. Raons d’interés públic que concorren en la concessió i impossibilitat de la convocatòria pública*

1. Estes subvencions es concedixen de manera directa, en aplicació del que es preveu en l’article 168.1.C de la Llei 1/2015, per concórrer raons d’interés, social i humanitari, en virtut de la necessitat de continuar donant suport al persistent desastre humanitari que ha creat la invasió russa en territori ucraïnés, que ha suposat la mort de milers de persones i ha comportat, a més, que milions de persones hagen hagut d’abandonar la seua casa i el seu país per a salvar la vida.

2. En concret, les raons d’interés públic que justifiquen l’atorgament directe de les subvencions es troben en la necessitat de no cancel·lar abruptament l’acolliment de personal investigador a la Comunitat Valenciana. Atés l’objecte específic de la subvenció, se seguix el procediment de concessió directa i no el de concurrència competitiva.

*Tercer. Finalitat, àmbit i abast d’estes subvencions*

La finalitat d’estes subvencions és donar suport als gastos de contractació del personal investigador, de diferents categories, acollit a la Comunitat Valenciana amb caràcter general entre l’1 de juliol de 2024 i el 31 de desembre de 2024, ambdós inclusivament. Es financen gastos de contractació d’aquell personal investigador que ha rebut suport fins al 30 de juny de 2024 a l’empara del Decret 191/2023, de 25 d’octubre, del Consell.

*Quart. Persones beneficiàries i import de les ajudes*

1. Tenen la consideració de persones beneficiàries aquelles entitats identificades en l’annex.

2. L’import de l’ajuda per a cada una de les propostes de l’annex està determinat per la quantia indicada per la persona beneficiària segons el nombre i tipologia de personal investigador que s’ha de mantindre contractat segons el període indicat en l’article anterior. A l’efecte d’homogeneïtzar el suport segons la diferent tipologia del personal investigador, s’establixen a continuació uns barems per al període de 6 mesos d’ajuda:

–  Personal investigador predoctoral: 2.138,95 euros/semestre

– Personal investigador predoctoral de quart any: 2.631,18 euros/semestre

– Personal investigador postdoctoral: 4.456,14 euros/semestre

– Personal investigador sènior: 5.300,91 euros/semestre

En cas que el període siga inferior als 6 mesos, l’import subvencionat es reduirà de manera proporcional.

*Quint. Finançament*

1. L’import global màxim de les ajudes a concedir derivades d’este decret ascendix a 76.053,20 euros amb càrrec a fons propis de la Generalitat.

2. D’acord amb la previsió legal de l’últim paràgraf de l’article 168.1.C de la Llei 1/2015, estes ajudes s’imputaran a les línies de subvenció que s’habiliten, mitjançant el corresponent expedient de modificació pressupostària en l’aplicació J17911372.542C00, «Investigació, desenrotllament tecnològic i innovació (I+D+i)», de l’estat de gastos del pressupost de la Generalitat per a 2024.

*Sext. Conceptes subvencionats*

1. Les ajudes atorgades tindran caràcter de subvenció i compliran el que es disposa en l’article 31 de la Llei 38/2003, de 17 de novembre, general de subvencions. En cap cas seran subvencionables els gastos exclosos en este article. En este sentit, els tributs són gastos subvencionables quan la persona beneficiària de la subvenció els abona efectivament. No es consideren gastos subvencionables els impostos indirectes quan siguen susceptibles de recuperació o compensació, ni els impostos personals sobre la renda.

2. En concret, seran finançables gastos de contractació, incloent-hi salaris i quotes de la Seguretat Social, i es podrà finançar, si és el cas, la indemnització per la finalització d’estos contractes.

*Sèptim. Òrgan gestor i procediment*

1. La tramitació i la gestió de les ajudes correspondrà a la direcció general amb competències en ciència i investigació.

2. La persona beneficiària haurà de manifestar, en el termini de deu dies hàbils a partir de la publicació d’este decret en el *Diari Oficial de la Generalitat Valenciana*, la seua conformitat amb la concessió de la subvenció i amb estes bases reguladores.

3. El document de conformitat, degudament firmat, haurà de presentar-se a través del tràmit telemàtic de la conselleria amb competències en matèria de ciència i investigació, indicant en l’assumpte «Personal investigador Ucraïna - Manteniment acollida 2024». Es pot accedir a este tràmit mitjançant l’enllaç següent:

<https://www.gva.es/va/inicio/procedimientos?id_proc=G96954>  (valencià)

4. Les persones beneficiàries hauran d’adjuntar una declaració responsable de no estar incurses en les prohibicions previstes en l’article 13 de Llei 38/2003, el compliment de la qual podrà ser comprovat per l’òrgan gestor de la subvenció, llevat que es manifeste oposició expressa per part de la beneficiària a la comprovació d’alguna de les prohibicions previstes, i en este cas haurà d’aportar la corresponent documentació acreditativa.

5. D’acord amb el que es disposa en l’article 68 de la Llei 39/2015, si el document de conformitat s’ha omplit de manera incompleta o no s’han aportat els requisits i documents que s’assenyalen en este article, la persona interessada serà requerida perquè, en un termini de deu dies hàbils, esmene la falta o adjunte els documents preceptius, amb la indicació que, en cas de no fer-ho, es considerarà que desistix, amb la resolució prèvia d’arxivament de l’expedient, que haurà de ser dictada en els termes que preveu l’article 21 de la norma esmentada, de manera que quedarà sense efecte la concessió de la subvenció i perdrà, per tant, el dret a la percepció.

*Octau. Obligacions de les persones beneficiàries*

1. Les persones beneficiàries quedaran obligades a sotmetre’s a la normativa sobre supervisió, seguiment i control de subvencions, així com a facilitar tota la informació requerida per l’òrgan gestor de la subvenció. Igualment quedaran, en tot cas, subjectes a les obligacions imposades per l’article 14 i concordants de Llei 38/2003.

2. Les entitats beneficiàries hauran de presentar en el termini de deu dies hàbils després de l’acceptació de l’ajuda una addenda del contracte en què conste o en què s’acredite que el personal acollit manté relació laboral amb esta, almenys, fins al 31 de desembre de 2024. En cas que el termini de duració del contracte siga inferior, es minorarà l’ajuda concedida de manera proporcional a la duració dels contractes.

3. Els projectes científics hauran de respectar els principis fonamentals establits en la Declaració de Hèlsinki (Assemblea Mèdica Mundial), en el Conveni del Consell d’Europa relatiu als drets humans i la biomedicina, en la Declaració Universal de la UNESCO sobre el genoma humà i els drets humans, així com els requisits establits en la legislació espanyola en l’àmbit de la investigació biomèdica, la protecció de dades i la bioètica.

4. Atindre’s al que es disposa en la Llei 14/2007, de 3 de juliol, d’investigació biomèdica, quan hi haja investigació en humans o utilització de mostres d’origen humà.

5. Complir el que es preveu en el Reial decret 1090/2015, de 4 de desembre, pel qual es regulen els assajos clínics amb medicaments, els comités d’ètica de la investigació amb medicaments i el Registre Espanyol d’Estudis Clínics.

6. Atindre’s al que es disposa en la normativa vigent i, en particular, en el Reial decret 53/2013, d’1 de febrer, pel qual s’establixen les normes bàsiques aplicables per a la protecció dels animals utilitzats en experimentació i altres fins científics, incloent-hi la docència, quan s’haja de dur a terme activitat investigadora que implique experimentació amb animals.

7. Atindre’s al que es disposa en la Llei 9/2003, de 25 d’abril, sobre la utilització confinada, alliberament voluntari i comercialització d’organismes modificats genèticament, i en el Reial decret 178/2004, de 31 de gener, pel qual s’aprova el reglament general que la desplega, quan s’haja de dur a terme activitat investigadora que implique la utilització d’organismes modificats genèticament.

8. Si és el cas, ajustar-se al que s’establix en la Llei 31/1995, de 8 de novembre, de prevenció de riscos laborals (i en la seua normativa de desplegament), quant als riscos relacionats amb l’exposició a agents biològics, quan s’haja de dur a terme activitat investigadora que implique la utilització d’este tipus d’agents.

9. De conformitat amb la disposició addicional tretzena de la Llei 14/2011, d’1 de juny, de la ciència, la tecnologia i la innovació, el personal investigador i els grups d’investigació, promouran i promocionaran la incorporació de la perspectiva de gènere com una categoria transversal en la investigació i la tecnologia.

10. Acceptació de la cessió, a favor de la Generalitat, de les dades contingudes tant en la sol·licitud, a efectes estadístics, d’avaluació i seguiment, sense perjuí del que s’establix en la legislació sobre propietat intel·lectual i sobre protecció de dades de caràcter personal.

*Nové. Règim de justificació econòmica i seguiment científic de la subvenció*

1. Les persones beneficiàries d’estes subvencions, de conformitat amb el que es disposa en l’article 14.b de la Llei 38/2003, de 17 de novembre, general de subvencions, hauran d’acreditar la realització de l’activitat d’investigació i el compliment de la finalitat que determine la concessió i gaudi de la subvenció, així com complir el que es disposa en l’article 169 de la Llei 1/2015.

2. El període d’execució de l’activitat objecte de la subvenció finalitzarà el 31 de desembre de 2024, i el termini per a la presentació dels documents justificatius de les subvencions finalitzarà 31 de març de 2025.

3. Sense perjuí de les instruccions que puga dictar l’òrgan gestor, les entitats beneficiàries d’estes ajudes estaran obligades a presentar, en el termini que disposa el punt anterior d’este article, la següent documentació com a justificació econòmica del pagament de les subvencions rebudes:

1.- Un detall d’altres ingressos o subvencions que hagen finançat l’activitat subvencionada amb indicació de l’import i la seua procedència.

2.- Nòmines abonades de cada un dels llocs de treball subvencionats.

3.- Relació nominal de treballadors (RNT) i document càlcul liquidació (DCL) amb el CCC de la Tresoreria de la Seguretat Social, així com el seu justificant de pagament.

4.- Certificat del responsable de personal de l’entitat dels imports deduïts de les nòmines dels treballadors com a cotització a la Seguretat Social, així com els abonats per l’empresa pel mateix concepte.

5.- Certificat del responsable de personal de l’entitat dels imports líquids abonats als treballadors i certificat que els imports deduïts per tributació a l’IRPF, a cada un dels treballadors, i en els mesos indicats, es troben inclosos en l’import mensual comptabilitzat de l’IRPF i que s’abona a l’AEAT a través del corresponent model 111.

6.- Certificat de l’entitat bancària del pagament dels imports líquids de les nòmines als treballadors.

7.- Model 111 de l’AEAT, amb justificant de la presentació telemàtica i justificant de pagament.

4. Totes les entitats hauran d’aportar una declaració responsable acreditativa del compliment de les obligacions establides en la Llei 38/2003, de 17 de novembre, general de subvencions.

*Dècim. Pagament de les subvencions*

1. D’acord amb el que s’establix en l’article 171 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i amb el que establix l’article 44.12.a de la Llei 8/2023, de 27 de desembre, de pressupostos de la Generalitat per a l’exercici 2024, s’anticiparà el cent per cent (100%) de la quantitat subvencionada.

2. De conformitat amb l’article 171 de la Llei 1/2015, no podrà realitzar-se el pagament de la subvenció mentres la persona beneficiària no es trobe al corrent en el compliment de les seues obligacions tributàries i davant de la Seguretat Social o tinga la condició de subjecte deutor per resolució de procedència de reintegrament. Sense perjuí d’això, podrà realitzar-se el pagament de la subvenció des del moment en què l’òrgan competent de l’Administració de la Generalitat haja notificat al subjecte deutor del reintegrament l’inici del corresponent expedient de compensació de deutes, amb vista a la seua completa extinció.

*Onzé. Minoració, anul·lació i reintegrament de les subvencions*

1. L’incompliment dels requisits establits en este decret donarà lloc, previ l’oportú procediment, a la pèrdua del dret a percebre la subvenció concedida; o a l’obligació de reintegrar, totalment o parcialment, les quantitats percebudes en concepte de subvenció, i els interessos de demora corresponents, de conformitat amb el que es disposa en l’article 172 de la Llei 1/2015.

2. El falsejament o l’ocultació de dades i documents que afecten substancialment la concessió i entrega de fons públics donarà lloc a l’exigència de responsabilitats tant en l’orde administratiu com en el jurisdiccional competent, així com al que dimana dels articles 173 a 177 de la Llei 1/2015.

3. La conselleria competent en matèria d’universitats, ciència, investigació i innovació tecnològica realitzarà tots els controls tècnics i administratius que considere necessaris a fi de conformar el correcte compliment dels requisits exigits en este decret.

*Dotzé. Concurrència i compatibilitat de les ajudes amb el interior*

1. Les ajudes regulades en este decret podran ser compatibles amb la percepció d’altres subvencions o ajudes procedents de qualssevol administracions o ens públics o privats, nacionals, internacionals, o de la Unió Europea , sempre que l’import conjunt d’estes siga de tal quantia que, aïlladament o en concurrència amb altres subvencions o ajudes, no supere el cost de l’activitat finançada.

2. Les subvencions que es concedixen són compatibles amb el mercat interior, ja que, d’acord amb l’article 107 del Tractat de Funcionament de la Unió Europea (TFUE), no consistixen en l’oferta de béns i/o servicis en un mercat concret, perquè es tracta d’activitats relacionades amb la investigació de caràcter no econòmic (investigació bàsica) executades per centres d’investigació de la Comunitat Valenciana i en universitats públiques valencianes.

*Tretzé. Normativa aplicable*

1. Estes ajudes tenen la consideració de subvencions públiques i es regixen per la Llei 38/2003, de 17 de novembre, general de subvencions; el Reial decret 887/2006, de 21 de juliol, pel qual s’aprova el seu reglament i altra normativa concordant, i per la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

2. Així mateix per a la seua tramitació s’ha aplicat el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat, dirigits a establir, concedir o modificar ajudes públiques.

DISPOSICIONS FINALS

*Primera. Habilitació per al desplegament del decret*

Es faculta la persona titular de la direcció general amb competències en ciència i investigació perquè dicte les resolucions i instruccions necessàries per a l’aplicació i interpretació del present decret.

*Segona. Efectes*

Este decret produirà efectes a partir de l’endemà de ser publicat en el *Diari Oficial de la Generalitat Valenciana*, si bé tindrà efectes econòmics des del dia 1 de juliol de 2024.

Contra este decret, que posa fi a la via administrativa, es podrà interposar potestativament un recurs de reposició davant de l’òrgan que ha dictat l’acte, en el termini d’un mes des de la seua publicació en el *Diari Oficial de la Generalitat Valenciana*, d’acord amb el que es disposa en els articles 112, 123 i 124 de la Llei 39/2015, d’1 d’octubre, del procediment administratiu comú de les administracions públiques, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l’endemà de publicar-se, en el *Diari Oficial de la Generalitat Valenciana*. Tot això de conformitat amb el que es disposa en els articles 10, 44 i 46 de l’esmentada Llei 29/1998, de 13 de juliol, reguladora de la jurisdicció contenciosa administrativa, i sense perjuí que s’utilitze qualsevol altra via que es considere oportuna.

  

València, 15 d'octubre de 2024

Carlos Mazón Guixot

President de la Generalitat

José Antonio Rovira Jover

Conseller d'Educació, Cultura, Universitats i Ocupació

Esta disposició conté annexos. Consulteu-ne la versió en PDF.


Còpia Permalink ELI